CELEX: 32014R1327
Language: fi
Date: 2014-12-12 00:00:00
Title: Komission asetus (EU) N:o 1327/2014, annettu 12 päivänä joulukuuta 2014 , asetuksen (EY) N:o 1881/2006 muuttamisesta siltä osin kuin on kyse polysyklisten aromaattisten hiilivetyjen (PAH) enimmäismääristä perinteisesti savustetuissa lihoissa ja lihatuotteissa sekä perinteisesti savustetuissa kaloissa ja kalatuotteissa  ETA:n kannalta merkityksellinen teksti

13.12.2014   
            
            
               FI
            
            
               Euroopan unionin virallinen lehti
            
            
               L 358/13
            
         KOMISSION ASETUS (EU) N:o 1327/2014,
   annettu 12 päivänä joulukuuta 2014,
   asetuksen (EY) N:o 1881/2006 muuttamisesta siltä osin kuin on kyse polysyklisten aromaattisten hiilivetyjen (PAH) enimmäismääristä perinteisesti savustetuissa lihoissa ja lihatuotteissa sekä perinteisesti savustetuissa kaloissa ja kalatuotteissa
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon elintarvikkeissa olevia vierasaineita koskevista yhteisön menettelyistä 8 päivänä helmikuuta 1993 annetun neuvoston asetuksen (ETY) N:o 315/93 (1) ja erityisesti sen 2 artiklan 3 kohdan,
   sekä katsoo seuraavaa:
   
               (1)
            
            
               Komission asetuksessa (EY) N:o 1881/2006 (2) vahvistetaan polysyklisten aromaattisten hiilivetyjen (PAH) enimmäismäärät elintarvikkeissa, mukaan luettuna perinteisesti savustetuissa lihoissa ja lihatuotteissa sekä perinteisesti savustetuissa kaloissa ja kalatuotteissa.
            
         
               (2)
            
            
               Asetuksen mukaan PAH-yhdisteiden enimmäismäärien on oltava turvallisia ja niin pieniä kuin on kohtuudella mahdollista (nk. ALARA-periaate) hyvien tuotanto- sekä maatalous- ja kalatalouskäytäntöjen perusteella. Vuonna 2011 savustettua kalaa ja savustettua lihaa koskevat tiedot osoittivat, että pienemmät enimmäismäärät ovat saavutettavissa. Joissain tapauksissa oli kuitenkin tehtävä muutoksia savustuksessa käytettävään teknologiaan. Sen vuoksi savustetulle lihalle ja lihatuotteille sekä savustetuille kaloille ja kalatuotteille myönnettiin kolmen vuoden siirtymäkausi ennen kuin alempia enimmäismääriä ryhdytään soveltamaan 1 päivänä syyskuuta 2014.
            
         
               (3)
            
            
               Hiljattainen näyttö kuitenkin osoittaa, että siitä huolimatta, että hyviä savustuskäytäntöjä sovelletaan niin hyvin kuin mahdollista, alempia PAH-määriä ei ole saavutettu useissa jäsenvaltioissa tietyissä perinteisesti savustetuissa lihoissa ja lihatuotteissa sekä perinteisesti savustetuissa kaloissa ja kalatuotteissa, koska savustuskäytäntöjä ei voida muuttaa muuttamatta samalla merkittävästi elintarvikkeen aistinvaraisia ominaisuuksia Tämän vuoksi tällaiset perinteisesti savustetut tuotteet häviäisivät markkinoilta, kun monet pienet ja keskisuuret yritykset (pk-yritykset) suljettaisiin.
            
         
               (4)
            
            
               Näin ollen on aiheellista säätää poikkeuksesta, joka koskee PAH-yhdisteiden alempien enimmäismäärien soveltamista 1 päivästä syyskuuta 2014 tiettyjen jäsenvaltioiden osalta kolmeksi vuodeksi perinteisesti savustettujen lihojen ja lihatuotteiden ja/tai kalojen ja kalastustuotteiden paikallisen tuotannon ja kulutuksen osalta. Tällä hetkellä sovellettavia enimmäismääriä olisi sovellettava edelleen näihin savustettuihin tuotteisiin. Tämän poikkeuksen olisi katettava yleisesti kaikki lihat ja lihatuotteet ja/tai kalat ja kalatuotteet nimeämättä elintarvikkeita erikseen.
            
         
               (5)
            
            
               Asianomaisten jäsenvaltioiden olisi seurattava edelleen PAH-yhdisteitä kyseisissä tuotteissa ja perustettava ohjelmia hyvien savustuskäytäntöjen täytäntöönpanemiseksi mahdollisuuksien mukaan.
            
         
               (6)
            
            
               Tilannetta olisi arvioitava uudelleen kolmen vuoden kuluessa tämän asetuksen soveltamisen aloittamisesta kaikkien saatavilla olevien tietojen perusteella, ja tämän tuloksena voitaisiin antaa rajoitetumpi ja yksityiskohtaisempi luettelo savustetuista lihoista ja lihatuotteista sekä kaloista ja kalatuotteista, joiden osalta voitaisiin sitten myöntää poikkeus paikallista tuotantoa ja kulutusta varten ilman aikarajaa.
            
         
               (7)
            
            
               Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Asetuksen (EY) N:o 1881/2006 muuttaminen
   Lisätään asetuksen (EY) N:o 1881/2006 7 artiklaan 6 ja 7 kohta seuraavasti:
   
      ”6.   Poiketen siitä, mitä 1 artiklassa säädetään, Irlanti, Espanja, Kroatia, Kypros, Latvia, Puola, Portugali, Romania, Slovakia, Suomi, Ruotsi ja Yhdistynyt kuningaskunta voivat sallia, että niiden markkinoille saatetaan perinteisesti savustettua lihaa ja lihatuotteita, jotka on savustettu niiden alueella ja tarkoitettu kulutukseen niiden alueella ja joiden PAH-yhdisteiden tasot ovat korkeammat kuin liitteessä olevassa 6.1.4 kohdassa asetetut tasot, edellyttäen että tuotteet ovat ennen 1 päivää syyskuuta 2014 sovellettavien enimmäismäärien mukaiset eli 5,0 μg/kg bentso(a)pyreenin osalta ja 30,0 μg/kg bentso(a)pyreenin, bentso(a)antraseenin, bentso(b)fluoranteenin ja kryseenin yhteismäärän osalta.
      Asianomaisten jäsenvaltioiden on seurattava edelleen PAH-yhdisteiden esiintymistä perinteisesti savustetuissa lihoissa ja lihatuotteissa ja perustettava ohjelmia hyvien savustuskäytäntöjen täytäntöönpanemiseksi mahdollisuuksien mukaan ottaen huomioon, ovatko ne taloudellisesti toteuttamiskelpoisia ja mikä on mahdollista menettämättä näiden tuotteiden tyypillisiä aistinvaraisia ominaisuuksia.
      Tilannetta olisi arvioitava uudelleen kolmen vuoden kuluessa tämän asetuksen soveltamisen aloittamisesta kaikkien saatavilla olevien tietojen perusteella, jotta voidaan määrittää luettelo savustetuista lihoista ja lihatuotteista, joiden osalta paikallista tuotantoa ja kulutusta koskevaa poikkeusta jatketaan ilman aikarajaa.
      7.   Poiketen siitä, mitä 1 artiklassa säädetään, Irlanti, Latvia, Romania, Suomi, Ruotsi ja Yhdistynyt kuningaskunta voivat sallia, että niiden markkinoille saatetaan perinteisesti savustettua kalaa ja kalatuotteita, jotka on savustettu niiden alueella ja tarkoitettu kulutukseen niiden alueella ja joiden PAH-yhdisteiden tasot ovat korkeammat kuin liitteessä olevassa 6.1.5 kohdassa asetetut tasot, edellyttäen että tuotteet ovat ennen 1 päivää syyskuuta 2014 sovellettavien enimmäismäärien mukaiset eli 5,0 μg/kg bentso(a)pyreenin osalta ja 30,0 μg/kg bentso(a)pyreenin, bentso(a)antraseenin, bentso(b)fluoranteenin ja kryseenin yhteismäärän osalta.
      Asianomaisten jäsenvaltioiden on seurattava edelleen PAH-yhdisteiden esiintymistä perinteisesti savustetuissa kaloissa ja kalatuotteissa ja perustettava ohjelmia hyvien savustuskäytäntöjen täytäntöönpanemiseksi mahdollisuuksien mukaan ottaen huomioon, ovatko ne taloudellisesti toteuttamiskelpoisia ja mikä on mahdollista menettämättä näiden tuotteiden tyypillisiä aistinvaraisia ominaisuuksia.
      Tilannetta olisi arvioitava uudelleen kolmen vuoden kuluessa tämän asetuksen soveltamisesta kaikkien saatavilla olevien tietojen perusteella, jotta voidaan määrittää luettelo savustetuista kaloista ja kalatuotteista, joiden osalta paikallista tuotantoa ja kulutusta koskevaa poikkeusta jatketaan ilman aikarajaa.”
   
   2 artikla
   Voimaantulo ja soveltaminen
   Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan 1 päivästä syyskuuta 2014.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 12 päivänä joulukuuta 2014.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EYVL L 37, 13.2.1993, s. 1.
   
      (2)  Komission asetus (EY) N:o 1881/2006, annettu 19 päivänä joulukuuta 2006, tiettyjen elintarvikkeissa olevien vierasaineiden enimmäismäärien vahvistamisesta (EUVL L 364, 20.12.2006, s. 5).